text: [{"text_idx": "#000000", "text": "Jamanakuntigi ye laseli k\u025b jamanadenw ye"}, {"text_idx": "#000004", "text": "Jamanakuntigi k\u2019a sago don b\u025b\u025b ka se k\u2019a den kalan, min b\u2019a to n\u0254g\u0254ya ka don u ka sini\u0272\u025bsigi baaraw la ; b\u025b\u025b ka se ka k\u025bn\u025bya \u0272uman s\u0254r\u0254 jamana basigilen k\u0254n\u0254. Maliden c\u025bman ni musoman b\u025b\u025b ka se ka baara s\u0254r\u0254, i k\u025bra denmis\u025bn ye, walima maak\u0254r\u0254.\nA ko a la Aladeli ye an ka jamana ka k\u025b jamana barikalen ye, an b\u025b wasa s\u0254r\u0254 min k\u0254n\u0254. Jamanakuntigi k\u2019a ye b\u025b\u025b faamuya, ko ni Ala s\u0254nna a b\u2019a seko jira b\u025b\u025b haminanko la."}, {"text_idx": "#000005", "text": "Alamisa zuw\u025bnkalo tile 11 san 2020, jamanakuntigi k\u2019a ye a ka dannaya lakuraya minisiri\u0272\u025bm\u0254g\u0254 D\u0254g\u0254t\u0254r\u0254 Bubu Sise kan kokura, k\u2019a k\u025b g\u0254f\u025br\u025bnaman \u0272\u025bm\u0254g\u0254 ye. A ko s\u0254nnin o g\u0254f\u025br\u025bnaman kura b\u025b sigi, m\u0254g\u0254 faamuyalenbaw b\u025bna s\u0254r\u0254 min k\u0254n\u0254, i n\u2019a f\u0254 jamana sigikaf\u0254ba y\u2019a la\u0272inin k\u025b cogo min na san 2019 desanburukalo la."}, {"text_idx": "#000006", "text": "O g\u0254f\u025br\u025bnaman b\u025bna to jamanadenw ka bila la, ka baara k\u025b ni laadiriya ye. A t\u025bna k\u025b m\u0254g\u0254falen dama ye ; a b\u025b k\u025b y\u025bl\u025bma \u0272uman donni ye baara k\u025btaw la, min b\u2019a to la\u0272ininw ka se ka sabati. U b\u025bna u seko jira Malidenw haminanko g\u025bl\u025bnw \u0272\u025bnab\u0254li la ; i n\u2019a f\u0254 basigi sabatili, hadamadenya yiriwali, politikiko ani mara k\u025bcogo \u0272uman na."}, {"text_idx": "#000007", "text": "A ko ninnu b\u025bna waleya joona, ka hadamadenw wasa a \u0272\u025bma cogoya d\u0254w la :"}, {"text_idx": "#000008", "text": "1. Jamankuntigi k\u2019a b\u025b f\u0254l\u0254 k\u2019a n\u0254 da kalanko \u0272\u025bnab\u0254li la, ni yamaruya dili ye minisiri\u0272\u025bm\u0254g\u0254 ma, a ka sigikaf\u0254 k\u025b a ni kalanko \u0272\u025bm\u0254g\u0254w c\u025b ; walasa b\u025bnkan ka se ka s\u0254r\u0254 u ni \u0272\u0254g\u0254n c\u025b. A ko b\u025bnkan f\u025bn o f\u025bn mana s\u0254r\u0254 o sigikaf\u0254 la, ale b\u025b j\u025bn n\u2019o waleyali ye. Sabula ko kalan ye jamana sini\u0272\u025bsigi d\u0254 ye. A ko kalanko silasalen m\u025b\u025bnna jamana in k\u0254n\u0254. A k\u2019a man kan cogo si la, denmis\u025bnninw ka b\u0254n\u025b u ka hak\u025bw la."}, {"text_idx": "#000009", "text": "2. Jamanakuntigi k\u2019a ni m\u0254g\u0254w b\u025bna kuma\u0272\u0254g\u0254nyaw k\u025b k\u025bn\u025byako kan. K\u2019o b\u025b k\u025b ni d\u0254g\u0254t\u0254r\u0254\u0272\u025bm\u0254g\u0254w ni sigidalam\u0254g\u0254w ye ; walasa ka \u0272\u0254g\u0254n faamuya Bamak\u0254 d\u0254g\u0254t\u0254r\u0254soba kelen-kelen lakurayacogo kan, soko ni baarak\u025bmin\u025bnko ani furak\u025bli k\u025bcogo \u0272umanw kan. A k\u2019o y\u025bl\u025bma \u0272umanw b\u025b \u0272\u025bsin maray\u0254r\u0254w k\u025bn\u025byasow fana ma. Sabula k\u025bn\u025bya ye jama ka hak\u025b d\u0254 ye."}, {"text_idx": "#000010", "text": "3. Jamanakuntigi ko depitesigi kalata t\u025bm\u025bnnenw g\u025bl\u025byara kos\u025bb\u025b. Ko f\u0254\u0272\u0254ng\u0254nk\u0254w cayara m\u0254g\u0254w c\u025b jamana fan d\u0254w la. A k\u2019o g\u025bl\u025byaw sababu b\u0254ra f\u025bn minnu na, ko an na j\u025b k\u2019an fanga fara \u0272\u0254g\u0254n kan o \u0272\u0254g\u0254nna w\u025br\u025bw kunb\u025bncogo la. A ko a b\u2019a \u0272inin jamanadenw f\u025b, u ka da u ka fangabulonw na. Sabula ko mara k\u025bcogo \u0272uman sinsiny\u0254r\u0254 d\u0254 y\u2019o ye."}, {"text_idx": "#000011", "text": "4. Jamanakuntigi ko m\u0254g\u0254 minnu y\u2019u sigiy\u0254r\u0254w bila ; k\u025br\u025bnk\u025br\u025bnnenya la minnu y\u025bl\u025bmanen b\u025b Falaj\u025b, Bamak\u0254 komini 6an na, k\u2019olu ye t\u0254\u0254r\u0254 s\u0254r\u0254 kos\u025bb\u025b. A ko a hakili b\u2019u la. Ko a ni g\u0254f\u025br\u025bnaman kura b\u025bna baara d\u0254w boloda ka \u0272\u025bsin u dagay\u0254r\u0254kow, an\u2019u lasegincogow ma u ka duguw la."}, {"text_idx": "#000012", "text": "5. Jamanakuntigi ko jamana in basigili ye an b\u025b\u025b laj\u025blen haminanko ye k\u2019o b\u025b san tan caman b\u0254. Jamankuntigi ko jamana ka baarak\u025bnafolo tilalen saba ye, k\u2019o tilay\u0254r\u0254 kelen b\u025b taa basigi sabatili daf\u025b san o san. A ko lakananbaaw b\u2019u seko la ; hali ni la\u0272inin ma sabati f\u0254l\u0254. A ko halibi a b\u2019a \u0272inin an b\u025b\u025b laj\u025blen f\u025b, an k\u2019an ka lakananbaaw senk\u0254r\u0254madon."}, {"text_idx": "#000015", "text": "Etudiants et re\u0301seaux sociaux : Le divertissement empe\u0302che les opportunite\u0301s de s\u2019instruire"}, {"text_idx": "#000016", "text": "Bandiagara : Des acteurs locaux du Pays dogon se concertent sur la paix, l\u2019unite\u0301 et la cohe\u0301sion sociale"}, {"text_idx": "#000017", "text": "Mali finitigiw ye tasuma wuli kojugubak\u025blaw la Kuwakuru"}, {"text_idx": "#000018", "text": "Bamak\u0254 ni kayi b\u025bna datugu k\u2019a sababu k\u025b koronawirisiko ye"}, {"text_idx": "#000020", "text": "Bafoulabe\u0301 : La rue\u0301e vers... le grenat dans le village de Fansane\u0301\nReport des e\u0301lections au Mali, annonce le ministre de l\u2019Administration territoriale\nTribune de l\u2019ONU : Le ministre Diop de\u0301nonce les man\u0153uvres de de\u0301stabilisation du Mali et du Sahel par la France (Ministe\u0300re malien des Affaires e\u0301trange\u0300res)\n63e\u0300 anniversaire du Mali : Le colonel Assimi Goi\u0308ta explique la situation se\u0301curitaire tendue par des enjeux ge\u0301opolitiques, ge\u0301ostrate\u0301giques et ge\u0301o-e\u0301conomiques\nUne attaque terroriste fait 02 morts et 05 blesse\u0301s a\u0300 Tombouctou, dans le Nord du Mali"}]